To 17-årige er blevet anholdt for at kaste genstande mod ambulance, oplyser Nordjyllands Politi.

To 17-årige drenge er onsdag middag blevet anholdt for at kaste genstande mod en ambulance, der kørte udrykning med en patient med hjertestop.

Det oplyser Nordjyllands Politi i en pressemeddelelse.

Hændelsen, som drengene er anholdt for, skete mandag aften fra en gangbro over Humlebakken i Aalborg. Ifølge Nordjyllands Politi erkender de anholdte at have kastet ting mod ambulancen. Dog har de 17-årige drenge til politiet oplyst, at der var tale om æbler og ikke sten.

Nordjyllands Politi har endnu ikke kunne bekræfte, hvad de anholdte brugte som kasteskyts.

- Det har vi ikke mulighed for at fastslå med sikkerhed. Vi kan blot konstatere, at der er kastet en genstand mod ambulancen, siger vicepolitiinspektør fra Nordjyllands Politi, Frank Olsen, der har stået i spidsen for efterforskningen af sagen, i en pressemeddelelse.

Vidner afslørede de mistænkte

Nordjyllands Politi oplyser, at presseomtalen af sagen gjorde, at politiet hurtigt blev ledt mod den mistænkte person.

- Det var afhøring af flere vidner – der henvendte sig på grund af presse-omtalen – som førte til, at vores efterforskere hurtigt fandt frem til den mistænkte person, forklarer Frank Olsen.

Ifølge politiet ventes drengene at blive løsladt senere i dag. De er fortsat sigtet for at have overtrådt straffelovens § 252, der handler om at bringe andres liv og førlighed i fare.

- Så er det op til vores jurister – på grundlag af efterforskningen – at vurdere sagens videre forløb, siger Frank Olsen.

Ingen kom til skade ved kastet. Dog fik ambulancen en mindre bule.